Die wonder van die Goddelike liefde | Maroela Media
deur Chris N. van der Merwe
Ons kan die liefde nie volkome begryp nie, maar ons kan dit ook nie opsy skuif nie. Liefde is die wese van God, die mees fundamentele dryfveer in die handelinge van God. En as ons God wil leer ken, moet ons in sy liefde bly, soos dit in Jesus aan ons bekendgemaak is. In hierdie boek gee Chris van der Merwe aan die leser leidrade om die misterie van die goddelike liefde beter te kan verstaan. Hy maak gebruik van sy opleiding en ervaring as teksontleder om ses perspektiewe op die liefde, naamlik geloof, hoop, geregtigheid, nederigheid, waarheid en vreugde te ondersoek.
Chris van der Merwe is 'n afgetrede professor van die Universiteit van Kaapstad, waar hy vir 34 jaar dosent in Afrikaans en Nederlandse letterkunde en Literêre teorie was. Hy was ook in die tydperk gasdosent aan verskeie buitelandse universiteite, onder andere die Universiteit van Texas in Austin, die Karels Universiteit in Praag, die Universiteit van Leiden en die Universiteit van Gent. Hy is die skrywer van 'n groot aantal akademiese artikels en ook die outeur of redakteur van sestien akademiese boeke – onder andere het hy 'n boek oor Boerneef (Izak van der Merwe) geskryf, getitel Tromboniusdagboekenkaart – 'n Boerneef-boek. (Boerneef was sy pa se oudste broer.) Sy onlangste navorsing fokus op die verwerking van trauma in die verhaalkuns. Chris is getroud met Biebie de Villiers en hulle het twee dogters, Amelia en Marelise.